钦定古今图书集成/明伦汇编/氏族典/第299卷 > 《四川总志》 > 房琯
## 钦定古今图书集成/明伦汇编/氏族典/第299卷 > 《四川总志》 > 房琯

按《唐书房琯传》，“琯字次律，河南河南人。少好学，风度
沈整，以荫补弘文生，与吕向偕隐陆浑山，十年不谐
际人事。开元中，作《封禅书》，说宰相张说，说奇之，奏为
校书郎。举任县令科，授卢氏令，拜监察御史。坐讯狱
非是，贬睦州司户参军。复为县，以治最显。天宝五载，
试给事中，封漳南县男。坐善李适之、韦坚，斥为宜春”
太守，历琅邪、邺、扶风三郡，频迁宪部侍郎。十五载，帝
狩蜀，琯驰至普安上谒。帝喜甚，即拜文部尚书、同中
书门下平章事。琯请自将平贼，乃诏琯持节招讨西
京防御、蒲潼两关兵马节度等使。遇贼陈涛斜战不
利。琯欲持重有所伺，中人邢延恩促战，遂大败。琯还
走行在，见帝肉袒请罪，帝宥之。琴工董廷兰出入琯
所，琯昵之。廷兰藉琯势，数招赇谢，为有司劾治，琯诉
于帝，帝因震怒，罢为太子少师。从帝还都，封清河郡
公。乾元元年，出为邠州刺史，政声流闻。召拜太子宾
客，迁礼部尚书，为晋、汉二州刺史。宝应二年，召拜刑
部尚书，道病卒。